કોંગ્રેસે પહેલાં 2014માં કેન્દ્રની સરકાર ગુમાવી દીધી છે. લોકસભામાં વિપક્ષનું પદ ગુમાવ્યું છે પછી મોદી સામે વિપક્ષોની અવિશ્વાસની દરખાસ્તનો રકાસ થયો, હવે રાજ્યસભામાં ઉપાધ્યક્ષનું પદ પણ ગુમાવ્યું છે. પહેલાં ગુજરાત થયું તે હવે દિલ્હીમાં થઇ રહ્યું છે. ગુજરાતમાં કોંગ્રેસે સત્તા ગુમાવી. દિલ્હીમાં પણ ગુમાવી દીધી. અન્ય રાજ્યોમાંથી કોંગ્રેસ નામશેષ થઇ છે કે જ્યાં પહેલાં કોંગ્રેસનો ડંકો વાગતો હતો. ગુજરાતમાં 28 વર્ષનો વનવાસ કોંગ્રેસે પૂર્ણ કર્યો છે. દિલ્હીમાં ચાર વર્ષનો વનવાસ પૂર્ણ થયો છે પરંતુ તે બેવડાઇ જતાં વાર નહીં લાગે, કારણ કે કોંગ્રેસ દેશમાં હવે એકલેહાથે સત્તા પર આવી શકે તેમ નથી. બીજી તરફ કોંગ્રેસની કઠણાઇ એવી છે કે બિન ભાજપી પક્ષોમાં રાહુલ ગાંધી સર્વસ્વિકૃત નેતા નથી. મહાગઠબંધનની વાતો કરતી દેશની વિવિધ પાર્ટીઓમાં ચૂંટણી સમયે જ તડાં બહાર આવે છે. વિપક્ષોના મતમતાંતરો વચ્ચે આજે ભાજપ પ્રેરિત એનડીએ પાસે દેશના 19 રાજ્યોમાં સત્તા છે. હવે વિપક્ષી એકતા ન થઇ તો ફીર એકબાર નરેન્દ્ર મોદી નક્કી છે...